<http://azim.az/arasdirma/7895-adlari-vtn-sozundn-vvl-yazilanlar.html>

ADLARI VƏTƏN SÖZÜNDƏN ƏVVƏL YAZILANLAR

**Azərbaycan qadını dövlətimizin, cəmiyyətimizin, ictimai-siyasi həyatımızın aynası, evimizin və ailəmizin dayağıdır**

**(Tarixi oçerk)**

**Proloq əvəzi**

Azərbaycanda qadınlarla bağlı dillər əzbəri olan məşhur deyimlər var: “Qadın Tanrının bəşəriyyətə bəxş etdiyi qiymətli varlıqdır”. Zəriflik və gözəllik rəmzi olan qadın həm də həyatın mənası, bəzəyi və əbədi gözəllik simvoludur.

Bu deyimlər Azərbaycanın bütün dövrləri üçün öz qiymətini, dəyərini qoruyub saxlayıb. Azərbaycan qadınları əsrlərdir ki öz zəkası, kamalı, iradəsi, dünyaya və həyata fərqli baxışı, intellektual səviyyəsi, fitri istedadı, bacarığı, mərdliyi, idarəçilik və təşkilatçılıq qabiliyyəti, uzaqgörənliyi, evinə və Vətəninə sədaqəti və digər keyfiyyətlərilə tariximizin, mədəniyyətimizin, incəsənətimizin, ədəbiyyatımızın və digər sahələrin neçə-neçə şanlı və parlaq səhfiələrini yazıblar. Danılmaz faktdır ki, Azərbaycan qadınları dövlətçiliyimizin, milli-mənəvi dəyərlərimizin, adət-ənənələrimizin qorunub-saxlanılmasında, yaşadılmasında və bu günlərə gəlib çatmasında müstəsna xidmətlər göstəriblər…

Kənardan baxana döyüş həmişə asan gəlir. Amma bu döyüşün iştirakçısı olanda savaşmağın nə qədər çətin olduğunu görə bilirsən. Ona görə də bu savaşı qazanmaq, bu döyüşdən qalib kimi ayrılmaq və qələbəni qazanmaq, necə deyərlər, yoxdan var yaratmaq, yeni tarix yazmaq kimi bir şeydir. Tarix yazmaq isə hər kəsin işi deyil. Bunun üçün kifayət qədər üstün keyfiyyətlərə malik olmaq lazımdır. Elə Azərbaycan qadını tərəfindən əsrlərdir tarixlərin yazılması da əsl vətənpərvərlik, fədakarlıq, qəhrəmanlıq, dözüm, sarsılmazlıq, qeyrət və namus göstərişinin nümunəsidir. Bu həm də Vətənə və xalqa olan böyük sevginin isbatıdır. Bunlar gəlişi gözəl sözlər deyil. Tarixi faktlar sübut edir ki, Azərbaycan qadını hər zaman cəmiyyətin aparıcı qüvvəsi olub.

**Şanlı tariximizə qızıl hərflərlə yeni səhifələr yazanlar...**

Tarixi faktlara nəzər saldıqda görürük ki, Azərbaycan qadınlarının adları müdrik hökmdar, cəsur sərkərdə, istedadlı şairə, sənətkar və sair kimi tariximizin şanlı səhifələrinə qızıl hərflərlə yazılıb. Onların arasında ilk növbədə Massaget hökmdarı Tomris Xatunun adına rast gəlirik. Bəzi mənbələrdə onun adı müqəddəs Tomris Ana kimi də qeyd olunub. Tarixdən bəllidir ki, Azərbaycanın ilk qadın hökmdarı olan Tomris Xatunun rəhbərlik etdiyi Massaget çarlığı Dərbənddən Şirvana qədər olan Azərbaycan torpaqlarında yerləşirdi. Tarixi mənbələrə görə, massagetlər tayfasının şahı dünyasını dəyişdikdən sonra onun dul qadını Tomris Xatun tayfanın başına keçir. Qonşuluqdakı Əhəməni hökmdarı Kir öz elçilərini göndərərək, onunla evlənmək istədiyini bildirir. Ancaq Tomris anlayır ki, Kir onunla evlənmək yox, bu yolla Massaget çarlığını ələ keçirmək istəyir. Elə buna görə də Tomris Xatın həmin təklifi rədd edir.

Bu fakt Tomris Xatunun həm ağıllı və zəkalı, həm də dövlətçilik maraqlarını öz şəxsi maraqlarından üstün tutmasını göstərir. Kirin hiyləgərliyi sayəsində Tomrisin əsir düşən oğlu Sparqapis Kirdən əllərini açdırmasını istəyir. Əlləri açılan şahzadə özünü öldürür. Tomris bunu eşidir və qoşunu yığıb farsların üzərinə hücuma keçir. Bu, türk tayfalarının düşmənə qarşı ən böyük və ən qanlı döyüşü sayılır. Döyüşdə massagetlər qələbə çalırlar. Az qala farsların hamısı döyüş meydanında həlak olur. Kir öldürülür, onun 29 illik hakimiyyətinə son qoyulur. Bu fakt Tomris Xatunun məharətli, qorxmaz hökmdar və yüksək döyüş bacarığına malik bir sərkərdə olmasını sübuta yetirir.

Tarixçilər qeyd edirlər ki, XII-XIII əsrlərdə yaşayan Təbriz hökmdarı Zahidə Xatun, onun qızı Cəlaliyyə, nəvəsi, Ruin Dec qalasının sahibəsi Silafə, Cahan Pəhlivanın arvadı Quteyba Xatun və digərləri öz fəaliyyətləri ilə məşhurlaşıblar. Adları çəkilən şəxslər təkcə yaşadıqları şəhərlərin abadlaşdırılmasında, yenidən qurulmasında yaxından iştirak etməklə kifayətlənməyiblər. Həmin qadınlar həmçinin doğma şəhərlərində mədəniyyətin inkişafına böyük diqqət yetiriblər, onun işğalçılardan xilas edilməsi üçün əllərindən gələn hər şeyi ediblər.

Azərbaycanın məşhur qadınlarından biri olan Möminə Xatun ağlı, dərrakəsi, təşkilatçılıq və idarəçilik qabiliyyəti ilə dövrünün tanınmış simalarından biri olub. Atabəylər dövlətinin banisi Şəmsəddin Eldənizin arvadı olan Möminə Xatun ərinin və övladları Nəsrəddin Məhəmməd Cahan Pəhlivanın və Müzəffərəddin Osman Cahan Arslanın hökmdarlığı dövründə böyük siyasi rol oynayıb. Salnaməçi Sədrəddin əl Hüseyni yazır ki, Möminə Xatun həmişə Şəmsəddin Eldənizi ölkə səyahətlərində müşayiət edirdi, dövlət əhəmiyyətli məsələlərin həllində onun fikri ilə hesablaşırdılar. Möminə Xatun xalq arasında da böyük hörmətə malik idi. Çünki o, insanların gün-güzaranına biganə deyildi, mədəniyyətin, maarifin inkişafına kömək edirdi. Bu ağıllı və hörmətəlayiq qadının şərəfinə Naxçıvanda möhtəşəm məqbərə ucaldılıb.

Sultan Toğrulun qızı, Atabəylər dövlətinin son hökmdarı olan Müzəffərəddin Özbəyin arvadı, XIII əsrin əvvəlində yaşayan Mehrican Xatun da görkəmli şəxsiyyət olub. O, dövlətin idarə olunması və siyasətlə bağlı məsələlərdə fəal mövqeyə malik idi. Xarəzmşah Cəlaləddin özünün çoxminlik ordusu ilə Atabəylərin nəzarətindəki əraziyə soxulanda iradəsiz və qeyri-təşəbbüskar, vaxtını kef məclislərində keçirən Atabəy Özbək Gəncəyə, oradan da Naxçıvana qaçdı, sonra isə Əlincə Qalasında gizləndi. Qorxaq ərindən fərqli olaraq Mehrican Xatun Təbrizi tərk etmədi, ətrafındakıları və xalqını başsız qoymadı. Onun mərdliyindən xəbər tutan və iti ağlı, dəmir iradəsi barədə eşidən Xarəzmşah Cəlaləddin Urmiyada Salmas vilayətinin Xoy şəhərinin hökmdarlığını ona tapşırdı. Özü isə vətənini monqollardan xilas etmək üçün ölkəni tərk etdi. Lakin vaxt keçdikdən sonra onun sədaqətsiz vəziri Atabəylər nəslini onların malik olduğu torpaqlardan məhrum edərək bu vilayəti Mehrican Xatundan almaq fikrinə düşdü. Özünəməxsus ağıl və bacarığı ilə Mehrican Xatun öz xalqını yadelli işğalçıya qarşı mübarizəyə qaldıraraq düşmənə müqavimət göstərdi və Azərbaycan torpaqlarının müstəqilliyini saxlaya bildi. Onun ağlı, dövlət xadiminə xas xüsusiyyətləri Təbrizin müdafiəsi zamanı aşkar oldu. Maraqlıdır ki, Naxçıvan şəhərinin də müdafiəsinə qadın-Cəhan Pəhlivanın qızı Cəlaliyyə başçılıq edirdi və işğalçılar biabırçılıqla geri çəkilməli olmuşdu…

Tarixçilər yazırlar ki, Azərbaycanın Qaraqoyunlu dövlətinin hökmdarı Qara Yusifin arvadı Əleykə Könüldaş da öz qəhrəmanlığı, cəsurluğu ilə ad çıxarmışdı. Əri ilə birlikdə o, 1421-ci ildə Təbriz yaxınlığında sultan Şahruxun ordusuna qarşı döyüşlərdə fəal iştirak edirdi.

...Dövlət həyatında olduqca mühüm siyasi və diplomatik rol oynamış qadınlardan biri Ağqoyunlu dövlətinin hökmdarı Uzun Həsənin anası Sara Xatun idi. Onun çətin məqamlarda düzgün qərar vermək bacarığı, təşəbbüskarlığı və fəallığı nəticəsində bir sıra diplomatik danışıqlar uğurla nəticələnib.

Tarixi faktlara görə, Sara Xatun Bayandur eli içində doğulub. Ağqoyunlular dövlətinin siyasətinin sahmana salınmasında görkəmli diplomat və dövlət xadimi kimi böyük rol oynayıb. Bacarıqlı diplomat qadın kimi məşhur olan Sara Xatun Avropa ölkələrində də tanınırdı. O, dövlətin idarə edilməsində hökmdar oğluna yaxından kömək edib. Ağqoyunlu dövlətinin xarici ölkələrlə diplomatik əlaqələrin qurulmASINDAdə Sara Xatunun rolu daha mühüm idi. Uzun Həsən bütün xarici siyasət məsələrinin onunla məsləhətləşir, ən məsul diplomatik danışıqlar üçün onu göndərdi. O, nəinki xarici ölkələrin ayrı-ayrı diplomatları ilə, həmçinin Teymuri hökmdarı Əbu Səid, Osmanlı imperatoru II Mehmet kimi dövlət başçıları ilə də diplomatik danışıqlar aparıb, Ağqoyunlu dövlətinin xarici siyasi mənafeyini müvəffəqiyyətlə müdafiə edib. Bir diplomat kimi Sara Xatunun fəaliyyətində onun sultan II Mehmetlə bağladığı 1461-ci il Yassıçəmən sülh müqaviləsinin böyük əhəmiyyəti var. Əlimizdə olan məlumata görə, bu sənəd Sara Xatunun xarici ölkə hökmdarları ilə bağladığı ilk müqavilələrdən biridir. 1468-ci ildə Teymuri hökmdarı Əbu Səidlə danışıqlar aparan Ağqoyunlu elçilərinə də Sara Xatun başçılıq edib. Avropa ölkələri də bu xanımı çox yaxşı tanıyır, ona böyük ehtiramla yanaşırdılar. Azərbaycana göndərilən Avropa, xüsusilə də, Venesiya elçilərinə verilən məxfi məlumatlarda mütləq Sara Xatunla görüşmək və öz məqsədləri üçün onun saraydakı nüfuzundan istifadə etmək tapşırılırdı. Sara Xatun diplomat və dövlət xadimi olmaqla bərabər, sərkərdə bacarığına və hərbi intuisiyaya malik qadın olub. Onun əqli çevikliyi dar məqamlarda tez qərar çıxarmağa imkan verib.

**Ümumiyyətlə, bu cür tarixi faktları, Azərbaycan tarixinə qızıl hərflərlə şanlı səhifələr yazan qadınlarımızla bağlı məlumatları sadalamaqla bitməz.**

**“1905-1906-cı illərdə ermənilərə qarşı rahat vuruşmaq üçün qadınlar səngər qazırdılar”**

Araşdırmalarımız nəticəsində müəyyənləşdirmişik ki, təkcə İkinci Dünya Müharibəsində, elan olunmamış Dağlıq Qarabağ müharibəsində deyil, əvvəlki dövrlərdə də Azərbaycan qadını həmişə müqəddəs ana, Vətənin dar günündə igid oğullarla birlikdə düşmənə qarşı mübarizə aparan, yenilməz silahdaş kimi xatırlanıb. Bu barədə kifayət qədər faktlar əldə etsək də onlardan birini təqdim edirik. Tarixi mənbələrdən hər birimizə məlumdur ki, ermənilər öz havadarlarının maddi və hərbi-siyasi dəstəyilə XIX-XX əsrlərdə müəyyən mərhələlərlə azərbaycanlılara qarşı kütləvi qırğınlar və soyqırımlar törədib, deportasiyalar həyata keçiriblər. Həmin soyqırımların ilk mərhələsi 1905-1906-cı illəri əhatə edir. Tarixə “erməni-müsəlman davası” kimi düşən bu qanlı faciələr planlı şəkildə, azərbaycanlıların milli və dini mənsubiyyətlərinə görə etnik təmizləmə məqsədilə həyata keçirildiyi üçün soyqırım mahiyyəti daşıyır. 1988-1993-cü illərdə ermənilər yenə də havadarlarının köməyilə Dağlıq Qarabağda və onun ətraf rayonlarındakı ərazilərdə azərbaycanlılara qarşı soyqırım həyata keçiriblər.

2013-cü ilin fevral ayının 15-də hazırda redaktoru olduğum “Həftə içi” qəzetində “3 müharibə görmüş 115 yaşlı nənənin hekayəti” adlı məqaləmdə 1898-ci ilin yanvarın 1-də Tərtər rayonunun Seydimli kəndində anadan olmuş Mina Abbas qızı Əliyevadan bəhs etmişdim. Geniş oxucu kütləsinin rəğbətini qazanan həmin yazıda Mina nənənin 115 illik ömründə şahidi olduğu bir neçə müharibənin qanlı-qadalı hadisələrdən yazmışdım. 1905-1906-ci illərdə baş verən erməni-müsəlman davasını yaxşı xatırlayan Mina nənə deyirdi ki, həmin vaxtlarda ermənilər Azərbaycanın bir çox yaşayış məntəqələrinə, o cümlədən Tərtər rayonunun Sarov və Qaradağlı kəndlərinə hücum ediblər: “Onda mən balaca uşaq dim. Ermənilər rayonumuza hücum edəndə ağsaqqallar dedilər ki, kənddən çıxmaq lazımdır. Mən o zaman anamla birlikdə Yevlax tərəfə qaçdıq. Anamla bərabər digər qadınlar da səngər qazırdılar ki, ermənilərə qarşı vuruşmaq rahat olsun. Qadınların bəziləri isə silahlanaraq ermənilərə qarşı savaşda iştirak edir, kişi növbətçilərlə bərabər növbə çəkirdilər. Həmin vaxtlarda çox aclıq, səfalət içində, bir qarın çörəyə möhtac idik. Amma hər şeyə dözür, hər çətinliyə mərdliklə sinə gərirdik. Ermənilər kəndimizdən geri çəkildikdən sonra yenidən Seydimliyə qayıtdıq”.

**“Gavurlar qadın-qızlarımızı öldürürdülər ki, nəsil artmasın”**

Mina nənə xatırladırdı ki, 1905-1906-cı və 1918-1920-ci illərdə ermənilərin azərbaycanlılara qarşı törətdikləri qırğınlarda əsas məqsəd təkcə torpaqlarımızın zəbti, “Böyük Ermənistan” dövlətini qurmaq deyildi. Onun dediyinə görə, ermənilər azərbaycanlıları tamamilə məhv etməyə, onları yer üzündən silməyə çalışırdılar: “Ona görə də gavurlar daha çox qız-gəlinləri, cavanları öldürürdülər ki, nəsil artmasın. Hətta azğınlaşmış quldur dəstələri oğlan və qız uşaqlarını öldürməkdən belə çəkinmirdilər. Ermənilərin qundaqdakı körpələri belə öldürmələri ilə bağlı xeyli faktlar var. Bir sözlə, tükrün, müsəlmanın düşməni olan ermənilər azərbaycanlılara qarşı misli görünməmiş vəhşiliklər, qəddarlıqlar etsələr də, xalqımızı, millətimizi tamamilə məhv edə bilmədilər”.

**Kişilər müharibədə, qadınlar arxa cəbhədə**…  
  
1941-1945-ci illərlə bağlı xatirələrini bölüşən Mina nənə söyləyirdi ki, o dövrdə vəziyyət həddən artıq acınacaqlı olub: “Həmin dövrlərdə Nəriman Nərimanov adına kolxozda anbardar işləyirdim. Vəziyyət çox ağır idi. Əli silah tutanların hamısı könüllü döyüşə getmişdilər. Kəndimizdə qocalardan, uşaqlardan və qadınlardan başqa çox az sayda kişi xeylağı qalmışdı. Biz hətta əvvəllər kişilərin gördükləri ağır işləri belə görür, kəndimizdəkilərə və müharibəyə gedənlərə yardım etməyə çalışırdıq. Müharibə başlanandan bitənədək əsgərlərimizə corablar, əlcəklər toxuyub göndərirdim. Hətta buğda qovurması, qovrulmuş buğdanın üyüdülmüş yarmasını da göndərirdim. Çox şükür ki, müharibə bitdi və arxa cəbhənin köməyi sayəsində qələbə qazandıq”.

**Mollalar üçün savadsız qadınları və qızları idarə etmək asan idi**

Tarixi faktlardan məlumdur ki, XIX sonlarında və XX əsrin əvvəllərində müəyyən qüvvələr, xüsusilə də əksər ruhanilər və mollalar Azərbaycanda qızların, qadınların oxumasına, orta və ali təhsil almasına qarşı çıxır, savadlanmanı, biliklənməni, təhsili qadınlar və qızlar üçün kafirlik əlaməti, dinə qarşı şeytani hərəkət kimi qiymətləndirir və təbliğ edirdilər. Əslində isə məqsəd başqa idi. Yəni, ruhanilər və mollalar üçün savadsız, cahil, avam və “gözübağlı” qadınları, qızları idarə etmək, onlara istədiklərini elətdirmək və çirkin arzu və niyyətlərini gerçəkləşdirmək daha asan idi. Bu baxımdan da həmin dövrlərdə qadınların və qızların maarifləndirilməsi məsələsi həmişə ən ağır və məşəqqətli bir məsələyə çevrilmişdi.

Tarix elmləri doktoru, professor Abuzər Xələfov “Azərbaycanda kitabxana işinin tarixi” adlı kitabında yazır ki, 1905-1907-ci illər inqilabı ərəfəsində və inqilab illərində ibtidai məktəblərə nisbətən orta məktəblərin və qızlar üçün məktəblərin sayı demək olar ki, artmamışdı: “Orta məktəb şagirdlərinin sayı 1908-ci ildə 5519 nəfərə çatmışdı ki, bunun da ancaq 13 faizə qədərini azərbaycanlılar təşkil edirdi. Xalq maarifinin ən ləng inkişaf edən məsələlərindən biri azərbaycanlı qızların təhsili idi. Qızlar məktəbinin təşkilində dövlətin marağının olmaması, həmçinin bu dövr Azərbaycan mühitində mövcud olan dini fanatizm, ruhanilər də qızların təhsil almasına hər vəchlə mane olmağa çalışırdılar. Ancaq XX əsrin əvvəllərində Azərbaycanda genişlənən böyük maarifçilik hərəkatı və bu hərəkatın təşkilatçıları olan H.B.Zərdabi, M.Ə.Sabir, M.Hadi, H.Cavid, N.Nərimanov, C.Məmmədquluzadə, Ə.Hüseynzadə, A.Talıbzadə (şair), A.Səhhət, Ü.Hacıbəyov, H.Mahmudbəyli, R.Əfəndiyev və digərləri təhsil sisteminin genişlənməsi, azərbaycanlı uşaqların təhsil sisteminə cəlb edilməsi, orta məktəblərin genişləndirilməsi və qızlar üçün məktəblərin açılması uğrunda ciddi mübarizə aparırdılar. Onlar təhsil sisteminin milli dildə təşkilini tələb edirdilər. Azərbaycanın görkəmli milli ziyalılarının cidd-cəhdinə baxmayaraq, qızların təhsili acınacaqlı vəziyyətdə qalmaqda davam edirdi. 1908-ci ildə qadın gimnaziyası şagirdlərinin sayı orta təhsil müəssisələrindəki şagirdlərin ümumi sayının 31,5 faizini təşkil edirdi. Bunların içərisində azərbaycanlı qızların sayı 1.5 faizdən də az idi. Bu dövrdə ölkədə iəaliyyəi göstərən dörd natamam orta məktəbdə cəmi 1038 şagird təhsil alırdı kı. bunların da cəmi 2,8 faizi azərbaycanlılar idi, qızlar isə 0,5 faiz təşkil edirdi”.

Araşdırmalara görə, ciddi qadağaların, sərt reaksiyaların, ictimai qınaqların olmasına baxmayaraq, xarici ölkələrdə təhsil almış azərbaycanlı qızlar olub. Onlardan bəziləri müəllim kimi çalışsalar da, digərləri ayrı-ayrı sahələr üzrə peşə fəaliyyəti göstəriblər.

Jurnalist-etnoqraf Ənvər Çingizoğlunun “Qarabağda maarif (1750-1950)” adlı tarixi-ensiklopedik tədqiqat kitabında təqdim olunmuş materiallardan bəlli olur ki, müəlllimlik edən azərbaycanlı qadınların müəyyən hissəsi məhz Tiflisdəki məşhur “Müqəddəs Nina” qız məktəbinin məzunları olublar. Müəllifin təqdim etdiyi tədqiqat materiallarına görə, Xurşid xanım Haqverdiyeva (Vəzirova) Dağıstanın Teymurxan Şura şəhərindəki progimnaziyanın, Raziyyə xanım Əhmədbəyova Tiflis şəhər gimnaziyasının, Mina xanım Davatdarova Tiflis Qızlar İnstitutunun, Tamara xanım Əhmədbəyova-Axundova və Mina xanım Aslanova Bakıda açılmış ilk rus-tatar (Azərbaycan) qadın məktəbinin, Səltənət xanım Vəliyeva-Həsənova Bakı Qızlar Gimnaziyasının, Sürəyya xanım Vəlibəyova Müqəddəs Anna adına Bakı Qızlar Gimnaziyasının, Sara xanım Vəzirova, Sona xanım Əhmədbəyova, Məryəm xanım Əhmədbəyova isə “Müqəddəs Nina” qız məktəbinin məzunları olublar. Sara xanım Vəzirova həmçinin 1910-cu ildə Bakıda açılan ikinci rus-tatar qız məktəbinə müdir təyin edilib.

Professorlar Misir Mərdanov və Ədalət Tahirzadənin birgə yazdıqları “1920-ci ilədək ali məktəblərdə oxumuş azərbaycanlılar” adlı ensiklopedik soraq kitabında isə qeyd edilib ki, 1897-ci il təvəllüdlü Olqa Adıgözəl bəy qızı Adıgözlova 1916-cı ildə Tiflisdəki 7 sinifli “Müqəddəs Nina” qız məktəbini bitirib.

Anspress-ə istinadən xatırladaq ki, marifçilik tariximizdə, dünyəvi təhsilin inkişafında, Azərbaycan qadınının təhsil almasında Azərbaycan Xalq Cümhuriyyəti parlamentinin deputatı, milli azadlıq hərəkatının üzvlərindən biri olan Bakı milyonçusu Hacı Zeynalabdin Tağıyevin Bakıda min bir əzab-əziyyətlə açdığı və Müsəlman Şərqində ilk dünyəvi qızlar məktəbinin - Qızlar Gimnaziyasının böyük rolu olub. Bu məktəbi bitirən onlarla azərbaycanlı qız sonradan millətimizin tərəqqisində yaxından iştirak edib, Cümhuriyyət fəallarından olublar. Onların aralarında Rəhilə Hacıbababəyova, Şəhrəbanu Şabanova, Şəfiqə Əfəndizadə, Səkinə Axundzadə, Məryəm Qembitskaya, Naxçıvanda qızlar məktəbi açan Nazlı Tahirova, Bakıda “Qadın Xeyriyyə Cəmiyyəti”ni yaradan Liza Muxtarova və Azərbaycanın ictimai-siyasi həyatında mühüm rol oynamış onlarla qadınlar da var.

**Qadınların səsvermə hüququnu tanıyan 21 ölkədən biri Azərbaycan Xalq Cümhuriyyəti oldu**

Azərbaycan qadınlarının 100 illik seçmək və seçilmək təcrübəsi var. Onlar uzun illərdir namizəd kimi də fəallıq göstərir, seçkili orqanlara seçilirlər. Şərqdə ilk dəfə Azərbaycan qadınları səs vermək hüququ əldə ediblər. Azərbaycan qadınları cəmiyyətimizin tamhüquqlu üzvləridir, ölkənin hər sahəsində fəal iştirak edirlər, istər ailədə, istər cəmiyyətdə, istərsə də dövlət həyatında qadınların rolu böyükdür. Azərbaycan dövlətinin həyata keçirdiyi qadın siyasəti öz uğurlu bəhrəsini verir.

Tarix elmləri doktoru, professor Sevda Süleymanova “Azərbaycanda ictimai-siyasi hərəkatın yaranması və inkişafı (XIX əsrin sonu XX əsrin əvvəlləri)” adlı məqaləsində yazıb ki, birinci rus inqilabı Azərbaycan qadınının da ictimai hərəkata qoşulmasına təkan verdi. 1905-ci ilin iyun ayında Bakı şəhər idarəsinə ünvanlanan və 1208 qadının imzaladığı məktubda qadınlara seçki hüququ verilməsi məsələsinin Bakı şəhər Dumasında müzakirəyə çıxarılması xahiş olunurdu: “1906-1909-cu illər üçün Bakı şəhər Dumasına nümayəndələrin seçkisində müəyyən əmlak senzinə əsasən iştirak etmək hüququ olanların siyahısındakı 2805 nəfərdən 275-i qadın idi. Onlardan 126-sı azərbaycanlı, 61-i rus, 50-si erməni, 36-sı digər millətlərin nümayəndələri idi. Bu arxiv sənədi Azərbaycanın zəngin qadınlarının seçki hüququnun olduğunu göstərir. Bununla belə, bu hüquq passiv olduğundan Bak şəhər Dumasına bir nəfər də qadın seçilməmişdi. Dövlət dumasına seçkilər zamanı da Azərbaycan qadınları bütün Rusiyada olduğu kimi seçki hüququ uğrunda mübarizə aparırdılar. Ancaq 20 fevral 1906-cı il tarixli manifestə əsasən qadınlar uşaqlarla və cinaətkarlarla bərabər seçki siyahısına salına bilməyən şəxslər kateqoriyasına aid edildilər.

25 aprel 1917-ci ildə mətbuatda şəhər dumasına keçiriləcək seçkilərin yeni qaydaları dərc olundu. Bu qaydalara görə 20 yaşına çatan hər bir şəxs cinsi, milli və dini mənsubiyyətindən asılı olmayaraq, seçkilərdə iştirak edə bilərdi. Beləliklə, ilk dəfə olaraq Azərbaycan qadınları kişilərlə bərabər ümumi seçki hüququna malik oldular.

Rusiyada bolşeviklər hakimiyyəti əldə aldıqdan sonra, 26-28 noyabr 1917-ci ildə Ümumrusiya Müəssisələr məclisinə keçirilən seçkilərdə Azərbaycan qadınları da fəal iştirak etdilər. Ancaq onlar seçki hüququna tam olaraq yalnız Azərbaycan Xalq Cümhüriyyəti dövründə nali oldular”.

Azərbaycan Respublikasının İnsan Hüquqları üzrə müvəkkili Elmira Süleymanova “Xalq Cümhuriyyəti və insan hüquqları” adlı məqaləsində yazır ki, 1918-ci ilin mayın 28-də Azərbaycanın dövlət müstəqilliyi elan olundu və Milli Şura tərəfindən İstiqlal Bəyannaməsi qəbul edildi. Həmin bəyannamədə Azərbaycanın tamhüquqlu və müstəqil dövlət olmağı, ali hakimiyyətin Azərbaycan xalqına məxsusluğu, bütün vətəndaşlara heç bir əlamətə görə ayrı-seçkilik olmadan vətəndaşlıq və siyasi hüquqlar verildiyi, beynəlxalq birliyin bütün üzvləri ilə, xüsusən həmsərhəd dövlətlərlə dostluq əlaqəsinin, bütün xalqların sərbəst inkişafına şəraitin yaradılması təsbit olundu: “Bununla da müsəlman Şərqində və türk dünyasında ilk Parlamentli Respublika olmaqla, xalqın sahib olduğu dövlətçilik ənənələrini təsdiq etməklə, insan hüquq və azadlıqlarının bərqərar olması, etnik və dini mənsubiyyətdən asılı olmayaraq bütün vətəndaşların bərabər hüquqlarının tanınması, hətta bir çox Avropa ölkəsindən daha əvvəl qadınlara seçki hüququnun verilməsi, Azərbaycan dilinin dövlət dili elan edilməsi, təhsil və mədəniyyətin inkişafına xüsusi diqqət göstərilməsi, nizami milli ordunun, təhlükəsizlik strukturlarının qurulması Xalq Cümhuriyyətinin yürütdüyü siyasətin miqyasını və məzmununu aydın şəkildə göstərir.

Milli Şura 1918-ci il noyabrın 16-da yenidən fəaliyyətə başlayıb və ayın 20-si “Azərbaycan Parlamentinin yaradılması haqqında” qanun qəbul edib. Həmin qanunda respublika ərazisində yaşayan bütün xalqların, həm qadınların, həm də kişilərin bərabər seçki hüququ təsbit edilib. Beləliklə, tarixi faktlar sübut edir ki, Birinci Dünya müharibəsindən sonra qadınların səsvermə hüququnu tanıyan 21 ölkə sırasında Azərbaycan Xalq Cümhuriyyəti də yer aldı”.

Ombudsman məqaləsində həmçinin qeyd edib ki, zəngin tarixi irsə malik olan Azərbaycan xalqı qadının ailədə və cəmiyyətdəki roluna daim böyük ehtiramla yanaşmış, yaşadığı tarixi dövrdən, onun sosial-iqtisadi vəziyyətindən, coğrafi məkandan, irqindən, dilindən, dinindən asılı olmayaraq qadını bəşəriyyətin bütün dövrlərində aparıcı qüvvə kimi dəyərləndirib: “Cəmiyyətin inkişafının bütün mərhələlərində qadınlar kişilərlə bərabər dövlət quruculuğunda, siyasi qərarların verilməsində fəal iştirak edib. Xalq Cümhuriyyətinin qanunverici orqanı olan Parlamentin keçirdiyi iclas və hazırlanan qanunlar, xüsusilə də 16 yaşınadək uşaqların işləməsinin qadağan olunması, qadınların səhhətinə və fiziki imkanlarına uyğun olmayan işlərə qəbul edilməməsi, hamilə qadınlara güzəştlər edilməsi, müəssisələrdə işləyən qadınların südəmər uşaqları üçün xüsusi yerlərin ayrılması, uşaq bağçalarının açılması, məktəblərin sayının artırılması və digər məsələlərlə bağlı aparılan müzakirələr həmin dövrdə qadınlar üçün yaradılan imkanların bariz nümunəsidir.

AXC-nin bu sahədə fəaliyyətinin önəmini qeyd edərək xüsusilə vurğulamaq lazımdır ki, qadınlar Avstriyada, Almaniyada, Niderlandda, Polşada, İsveçdə, Lüksemburqda, Çexoslovakiyada 1919-cu ildə, ABŞ-da 1920-ci ildə, İrlandiyada 1922-ci ildə, Böyük Britaniyada 1928-ci ildə, İspaniya və Portuqaliyada 1931-ci ildə, Fransada 1944-cü ildə, İsveçrədə isə 1971-ci ildə səsvermə hüququ qazanıb. Bununla da Azərbaycan müsəlman Şərqində qadınlara seçki hüququnu verən ilk ölkə oldu. Hətta bəzi Avropa ölkələrindən irəliyə getməklə tarixdə dərin iz qoymağa nail olmuşdur. AXC bu təcrübə ilə insan hüquq və azadlıqlarının bir qolu olan seçki hüququ və bərabərlik hüququnun əsasını qoydu”.

“Qadınlar və seçkilər” koalisiyasının eksperti Fainə Hənifəyeva çıxışlarından birində qadınlara seçki hüququnun verilməsinin tarixindən bəhs edib və bildirib ki, qadınlar heç də hər zaman səsverməyə buraxılmayıb. Qadınlara səsvermə hüququ verilməsi üçün 19-cu əsrin ikinci yarısından qadın fəallar mübarizə aparıblar, onların mübarizəsi illərlə davam edib və bu, bir çoxlarının həyatı, sağlamlığı, ailə bütövlüyü hesabına başa gəlib. Avropalı və amerikalı qadınlardan fərqli olaraq azərbaycanlı qadınlar seçki hüququna daha asan yiyələniblər: “Azərbaycan Demokratik Respublikası qurularkən o dövrün aydınları dünyanın hansı istiqamətə getdiyini anlayırdılar və qadınların özləri hazır olmasa belə, onlara seçki hüququ verildi. Qısa müddətdə sovet hökumətinin direktiv fəaliyyəti əsasında qadınlar sürətlə seçkili orqanların işində iştirak etməyə başladılar və artıq 1939-cu ildə 457 min qadın şəhər, vilayət, respublika Ali Məclislərinin üzvləri idi”.

**Azərbaycan Xalq Cümhuriyyətinin ilk qadın deputatı - mollaların qənimi**

“Modern.az” saytı yazıb ki, 1918-ci ilin Bakısında bir qadının ziyalı elitada çalışması bir kişinin bu istiqamətdəki fəaliyyətindən azı on dəfə çətin idi. Cümhuriyyət dövrünün ziyalı qadınları əsasən mədəni-maarifçi, sosial, ictimai sahədə fəaliyyət göstərirdilər: “Həm pedaqoji, həm də publisistik fəaliyyətlərinin kökündə maarifçilik missiyası duran bu xanımlar heç də dövrün kişilərindən geri qalmırdılar. Buna səbəb əslində Cümhuriyyət hakimiyyətinin qadın məsələsi və qadın hüquqları istiqamətində apardığı düzgün siyasət idi. Şərqdə ilk dəfə olaraq qadına seçkidə iştirak etmək hüququ verilmişdi. Yeni qız məktəbləri açılır və xanımlar hazır kadr kimi cəmiyyət üçün yetişdirilirdi. Məhz, bu addımlar cımiyyətdə qadının da rolunu artırırdı. Onlardan biri də Şəfiqə Əfəndizadədir. O, Azərbaycan Cümhuriyyəti parlamentinin yeganə qadın əməkdaşı, Cənubi Qafqazın ilk qadın jurnalisti hesab edilir: “Şəfiqə xanımın atası Məmmədəmin Şeyxzadə dövrünün tanınmış ziyalısı və müəllimi idi. Övladlarının təhsil alması ilə şəxsən özü məşğul olurdu. Şəfiqə də bacısı Səidə ilə təhsillərini məhz atasından alıb. On dörd yaşında ikən o, Şəki şəhərinə gedir. Burada atasının çalışdığı “Darrüssiyada” məktəbinin nəzdində qızlar üçün açılmış xüsusi qrupda dərs deməyə başlayır. Lakin burada çox qalmır, həmin il Bakıya gəlir. Qadın savadsızlığına qarşı mübarizə aparan ziyalılarla çiyin-çiyinə çalışır. Bu zaman böyük mesenat, milyonçu Hacı Zeynalabdin Tağıyev Bakıda ilk qızlar məktəbini açır. Bununla da, müsəlman Şərqində qadınların yüksək təhsil almasının təməli qoyulur. Görkəmli ictimai-siyasi xadim Nəriman Nərimanov Məmmədəmin Şeyxzadəyə məktub yazaraq, ondan qızını həmin məktəbdə dərs deməyə göndərməsini xahiş edir. Ata bu dəvətdən məmnun qalır. Ancaq qızının dövlət məktəbində təhsil almadığı üçün belə bir hüququ olmadığını bildirir. Belə olan halda Şəfiqə 1901-ci ildə Tiflisə qayıdır, orada imtahan verir və müəllimlik attestatı alır. Sonra yenidən Bakıya dönür. Rus-müsəlman qızlar məktəbində ana dilindən dərs deyir”.

Sayt qeyd edib ki, Şəfiqə xanım Cümhuriyyət dövrünün ən fəal xanımı hesab olunur. O, ali təhsil almamasına baxmayaraq, həm publisist, həm də pedaqoq kimi çox dəyərli fəaliyyətə sahiblənib. Həmçinin, Cümhuriyyət parlamentində stenoqramçı kimi çalışaraq, orada bütün Azərbaycan qadınlarını təmsil edib: “Bu xanım mütərrəqqi fikirlərinə görə xeyli təzyiqlərə də məruz qalıb. Məsələn, bir gün yas məclisində kişilərin yığışdığı məkana daxil olur və mollanın qələtini düzəldir. Baxmayaraq ki, o zaman qadının kişi məclisində olması qadağan idi. Amma buna rəğmən Şəfiqə xanım savadsız molla ilə də mübahisə edir ki, bu da məclisdəkilərin hiddətinə səbəb olur”.

Tarix üzrə fəlsəfə doktoru Firdovsiyyə Əhmədova Şəfiqə xanım barəsində bir məqamı xüsusi qeyd edib: “Milli istiqlal hərəkatının yükşəlişində qadınlarımızın da öz payı var. Onlar əsasən “Nəşri Maarif”, “Nicat” cəmiyyətlərində ictimai, maarifçi və xeyriyyə işləri ilə məşğul olurdular. Cumhuriyyət dövrünün faəl xanımlarından Şəfiqə Əfəndizadəni göstərə bilərik. Qeyd edək ki, həm Şəfiqə xanım, həm də dövrün digər ziyalı qadını Sara xanım qurultayda başıaçıq çıxış edəndə az qala böyük “İsmailiyyə” binası alqışlardan titrəyirdi. İnsanlar bir ağızdan “yaşasın hüruriyyəti nisvan!” deməklə bu iki xanımı alqışlayırdılar.   
Daha sonra Kazanda ümumrus müsəlmanlar qurultayı keçirildi. Orada da Şəfiqə xanım Əfəndizadə, Səlimə xanım Yaqubova iştirak edirdilər. Şəfiqə xanım həm parlamentdə stenoqramçı işləyir, həm gimnaziyada dərs deyir, həm də publisistik fəaliyyət göstərirdi. “Şərq qadını”, “Dəbistan” jurnalında çalışıb. “İşıq” jurnalı var idi ki, o Azərbaycanın ilk qadın jurnalı olub”.

**Müasir Azərbaycan qadınlarının uğurları**

Araşdırmalar göstərir ki, Azərbaycanın dövlətçilik tarixində, dövlətin inkişafında, ictimai-siyasi mühitin formalaşmasında qadınların xüsusi yeri var. Milli dövlətçilik anlayışının keşiyində duran qadınlarımız dövlətə, dövlətçiliyə, milli məfkurəyə bağlı olub, onun üçün mücadilələr verib. Bu gün də o ənənəni davam etdirirlər. Qadınların dövlətçiliyə bağlılıq, dövlət quruculuğunda iştirak etmək ənənəsini, missiyasını müasir qadınlar çox uğurla daşıyır.

Azərbaycan Respublikasının İnsan Hüquqları üzrə müvəkkili Elmira Süleymanova çıxışlarından birində bildirib ki, Azərbaycan qadını tarixin hər dövründə öz iradəsi və mərdliyi, saflığı və sədaqəti ilə cəmiyyətimizin həyatında, xalqımızın milli-mənəvi dəyərlər sisteminin, ailə mədəniyyətinin formalaşdırılmasında müstəsna rol oynayıb: “Ulu öndər Heydər Əliyev ölkəmizdə qadınların ictimai-siyasi həyatda rolunun və fəallığının artırılmasına xüsusi diqqət yetirərək bir sıra fərman və sərəncamlar imzalamışdır. Artıq qadınlarımızın beynəlxalq miqyasda fəaliyyəti tanınmağa və nüfuz qazanmağa başladı. Hazırda Azərbaycanda qadınlar demokratik, hüquqi, sivil, dünyəvi dövlət quruculuğunda fəal iştirak edir, bərabər hüquqların təmini üçün bərabər imkanlardan istifadə edərək sosial-siyasi və mədəni həyatımızın bütün sahələrində geniş fəaliyyət göstərirlər. Ölkəmizin Birinci vitse-prezidenti Mehriban xanım Əliyevanın çoxşaxəli və humanist fəaliyyəti müasir Azərbaycan qadını modelini dünyada tanıdır”.

Millət vəkili Hadı Rəcəbli “Bakı Xəbər” qəzetinə açıqlamasında qeyd edib ki, 1993-cü ilin yayında Heydər Əliyevin hakimiyyətə qayıdışından sonra qadının cəmiyyətdəki fəallığının artırılması üçün qlobal addımlar atıldı və qadın hərəkatına dövlət tərəfindən qayğı xeyli dərəcədə artdı: “Bunun nəticəsidir ki, çağdaş Azərbaycan qadını ana olmaqla yanaşı, həm də bacarıqlı siyasətçi, iş adamı, dövlət məmuru, xalqın inanıb səs verdiyi deputatdır. Bu fəallıq, Azərbaycan qadınının malik olduğu tarixi ənənələrlə yanaşı, ölkəmizdə həyata keçirilən gender siyasətinin mahiyyətindən, onlara cəmiyyətin tamhüquqlu üzvü kimi bütün imkanlardan bərabər istifadə üçün zəruri şəraitin yaradılmasından irəli gəlir. Heydər Əliyevin Azərbaycan qadını ilə bağlı fikirləri olduqca qiymətlidir: «Azərbaycan xalqı həmişə qadına, onun cəmiyyətin həyatında oynadığı rola, tutduğu yüksək mövqeyə böyük hörmətlə yanaşmışdır. Xalqın ən əziz, qiymətli və müqəddəs hesab etdiyi vətən, torpaq, dil anlayışları ana adı ilə bərabər tutulmuşdur. Qadın adına göstərilən dərin ehtiram, sonsuz ana məhəbbəti söz və sənət abidələrimizdə öz parlaq təcəssümünü tapmışdır. Ədəbiyyatımızın və mədəniyyətimizin görkəmli nümayəndələri öz əsərlərində Azərbaycan qadınının mərdliyini, gözəlliyini, mənəvi saflığını vəsf etmişlər”.

Hadi Rəcəbli xatırladıb ki, Azərbaycan Respublikasının 1995-ci ildə qəbul olunmuş Konstitusiyası qadınların kişilərlə bərabər hüququnu təsdiq etdi və demokratik dövlət quruculuğu prosesində onların fəal iştirakının hüquqi bazasını yaradıb. Onun vurğuladığına görə, Konstitusiyanın qadın hüquqlarının müdafiəsinə etibarlı zəmin formalaşdıran 25-ci maddəsində hamının qanun və məhkəmə qarşısında bərabərliyi, habelə kişi ilə qadının eyni hüquq və azadlıqlara malik olduğu birmənalı şəkildə təsbit edilib: “Həmin maddənin üçüncü hissəsi, cinsindən asılı olmayaraq, hər kəsin hüquq və azadlıqlarının bərabərliyinə təminat verməklə yanaşı, insan və vətəndaş hüquqlarının və azadlıqlarının cinsi mənsubiyyətə görə məhdudlaşdırılmasını da qadağan edir. Konstitusiyanın qəbulundan sonra respublikamızda gender bərabərliyinin təmini istiqamətində mühüm addımlar atıldı. Ulu öndər Heydər Əliyevin 1998-ci il 14 yanvar tarixli Fərmanı ilə gender siyasətinin həyata keçirilməsi məqsədilə Qadın Problemləri üzrə Dövlət Komitəsi yaradıldı. Komitənin yaradılmasında əsas məqsəd qadınların hüquqlarının qorunmasından və ölkəmizin sosial və siyasi həyatında onların iştirakının artırılmasından ibarət olub. 2000-ci ildə ulu öndər Heydər Əliyev qadınların kişilərlə hüquq bərabərliyini, xüsusilə onların dövlət idarəçiliyi sistemində lazımi səviyyədə təmsil olunmasını əməli surətdə təmin etmək məqsədilə “Azərbaycan Respublikasında dövlət qadın siyasətinin həyata keçirilməsi haqqında” Fərman imzaladı. Fərmanda qadınların bugünkü inkişaf, tərəqqi dövrünə qədər keçdiyi gərgin, keşməkeşli mübarizə yoluna nəzər yetirilmiş, respublikamızda mötəbər və möhtəşəm qadın hərəkatının fəaliyyətinə yüksək qiymət verilib. Fərmanda xüsusi vurğulanıb ki, Azərbaycan Respublikasının bütün dövlət qurumlarında fəaliyyət növü nəzərə alınmaqla, qadınların rəhbərlik səviyyəsində kişilərlə bərabər təmsilçiliyi təmin edilməlidir. Həm Dövlət Komitəsinin yaradılması, həm də fərmanın imzalanması respublikamızda qadın siyasətinin həyata keçirilməsində yeni mərhələ açdı.

2000-ci ildə həmçinin Azərbaycan Respublikasının Qadın Problemləri üzrə Milli Fəaliyyət Planı (2000-2005-ci illər) təsdiq edildi. Milli Fəaliyyət Planında dövlət tərəfindən qadın probleminə daim diqqət yetirilməsi, qadın problemləri ilə bağlı təxirəsalınmaz konkret tədbirlərin həyata keçirilməsi, dövlət proqramlarının hazırlanması öz əksini tapdı. Respublikamızda dövlət qadın siyasəti, bu istiqamətdə ulu öndər Heydər Əliyevin əsasını qoyduğu ənənələr ölkə Prezidenti cənab İlham Əliyev tərəfindən layiqincə həyata keçirilir. Prezident İlham Əliyev qadınların cəmiyyətdəki roluna və yerinə, onların dövlət idarəçiliyində təmsil olunmasına, irəli çəkilməsinə diqqətlə yanaşır”.

Deputatın bildirdiyinə görə, Prezident İlham Əliyevin hər il 8 Mart - Beynəlxalq Qadınlar Günü münasibətilə Azərbaycan qadınlarına ünvanladığı təbrik dövlət başçısının zərif cinsdən olan vətəndaşlara diqqətinin və ehtiramının təcəssümüdür. Dövlətimizin başçısı respublikamızın qazandığı uğurlarda qadınların rolunu yüksək qiymətləndirir. Biz hamımız dinamik inkişaf edən ölkəmizin irimiqyaslı iqtisadi layihələrin iştirakçısı kimi əldə etdiyi yüksək göstəricilərlə haqlı olaraq fəxr edirik. Bu tərəqqinin bəhrələri respublikamızın hər bir guşəsində özünü aydın hiss etdirir. Həmin nailiyyətlərdə Azərbaycan qadınlarının böyük rolu danılmazdır. Qədim zamanlardan bəri vətənə və torpağa sədaqəti ilə seçilən qadınlarımız milli məfkurəyə sadiq qalaraq bu gün də suveren Azərbaycan Respublikasının güclənməsi naminə töhfələr verirlər. Onlara xas olan işgüzarlıq, müdriklik, yüksək daxili mədəniyyət və xalqımızın yüzillər boyu təşəkkül tapmış zəngin milli-mənəvi sərvətlərinə sədaqət müasir Azərbaycan qadınının ictimai həyatımızda mövqeyini və simasını müəyyən edir”.

Xatırladaq ki, 2006-cı ildə Prezident İlham Əliyevin Sərəncamı ilə Qadın Problemləri üzrə Dövlət Komitəsi Ailə, Qadın və Uşaq Problemləri üzrə Dövlət Komitəsi kimi yenidən formalaşdırılıb. Hazırda Azərbaycan Respublikasının Ailə, Qadın və Uşaq Problemləri üzrə Dövlət Komitəsi bu sahədə dövlət siyasətini və tənzimlənməsini həyata keçirən mərkəzi icra hakimiyyəti orqanıdır.

Gender siyasətinin tələblərinə uyğun olaraq ölkədə qadınlarla kişilərin hüquq bərabərliyi təmin olunub, bütün dövlət strukturlarında qadınların dövlət idarəçiliyində rolunun artırılması istiqamətində ciddi addımlar atılıb. Hazırda Azərbaycan qadınları dövlət idarəçiliyində və seçkili orqanlarda fəal təmsil olunur. Belə ki, Milli Məclis sədrinin bir müavini, üç nazir müavini (İqtisadiyyat Nazirliyi, Mədəniyyət və Turizm Nazirliyi və Səhiyyə Nazirliyi), bir Dövlət Komitəsinin (Ailə, Qadın və Uşaq Problemləri üzrə Dövlət Komitəsi) sədri, bir Dövlət Komissiyasının (Tələbə Qəbulu üzrə Dövlət Komissiyası) sədri, dörd ali təhsil müəssisəsinin (İnşaat və Memarlıq Universiteti, Mədəniyyət və İncəsənət Universiteti, Azərbaycan Müəllimlər İnstitutu, V.Lomonosov adına Moskva Dövlət Universitetinin Bakı filialı) rektoru, Azərbaycan Respublikasının insan hüquqları üzrə müvəkkili (ombudsman), Naxçıvan Muxtar Respublikası baş nazirinin müavini və Naxçıvan Muxtar Respublikasının ombudsmanı qadındır.

Qadınların Milli Məclisdə iştirakına gəldikdə qeyd edilməlidir ki, 2010-cu ildə keçirilmiş seçkilər zamanı qadın deputatların faiz nisbəti 16 faiz təşkil edib.

Respublikamızda noyabrın 1-də keçirilən parlament seçkilərində də qadın fəallığı özünü göstərdi. Qadınlar seçkidə həm namizəd kimi, həm vəkil kimi, həm təbliğat-təşviqatçı kimi, həm müşahidəçi kimi, həm seçici kimi iştirak etdi.

Ailə, Qadın və Uşaq Problemləri üzrə Dövlət Komitəsinin sədri Hicran Hüseynova çıxışlarından birində bildirib ki, 23 ay yaşamasına baxmayaraq, demokratik hüquq və azadlıqların bərqərar olması, etnik və dini mənsubiyyətdən asılı olmayaraq bütün vətəndaşların bərabər hüquqlarının tanınması, hətta bir çox dünya ölkələrindən əvvəl qadınlara seçki hüququnun verilməsi, Azərbaycan dilinin dövlət dili elan edilməsi, təhsil və mədəniyyətin inkişafına xüsusi diqqət göstərilməsi Azərbaycan Xalq Cümhuriyyətinin yürütdüyü siyasətin miqyasını, mahiyyət və mənasını əyani şəkildə səciyyələndirir.

Komitə sədri vurğulayıb ki, müasir dövrdə ölkəmizdə dövlət qadın siyasətinin əsas prinsiplərinin müəyyən edilməsi ümummilli lider Heydər Əliyevin adı ilə bağlıdır. Ulu Öndər istər sovet hakimiyyəti, istərsə də müstəqillik dövründə milli qadın hərəkatının formalaşması, genişlənərək institutlaşması üçün mühüm işlər görüb. Sonrakı illərdə isə bu siyasət Prezident İlham Əliyev tərəfindən daha da inkişaf etdirilib: “Ümummilli lider Heydər Əliyevin əsasını qoyduğu, Prezident İlham Əliyev tərəfindən uğurla davam etdirilən siyasət nəticəsində bu gün Azərbaycan Xalq Cümhuriyyətinin layiqli varisi kimi müasir müstəqil Azərbaycanda demokratik dövlət quruculuğu daha da inkişaf etdirilir. Bütün bunların fonunda qadın hüquqlarının qorunması məsələsi də öz aktuallığını qoruyub saxlayıb. Bu gün müstəqil Azərbaycanın qadınları parlamentdə, icra hakimiyyəti orqanlarında, bələdiyyələrdə, təhsil, səhiyyə sahələrində, biznes strukturlarında, kənd təsərrüfatında, orduda, idmanda, hüquq mühafizə orqanlarında, İKT sahəsində kişilərlə bərabər vəzifələrdə təmsil olunurlar. Birinci vitse-prezident Mehriban Əliyevanın çoxşaxəli fəaliyyəti nəticəsində Azərbaycan qadınlarının ölkənin ictimai-siyasi həyatında fəal iştirakına maraq artıb. Qadınlarımız müxtəlif beynəlxalq təşkilatlarda təmsil olunur, ölkəmizin maraqlarını müdafiə edirlər. Alim qadınlarımız dünya elminə töhfələr verirlər. Beynəlxalq təşkilatlar Azərbaycanda gender bərabərliyini xüsusi qeyd edirlər”.

Komitə sədri diqqətə çatdırıb ki, əvvəllər qızların peşə seçimi ilə bağlı müəyyən stereotiplər olsa da, hazırda iqtisadiyyat, idarəetmə, texniki ixtisas qrupları üzrə təhsil alan qızlarımızın və bu sahədə elmlə məşğul olan qadınlarımızın sayı artır.

Hicran xanım çıxışında deyib ki, son 26 il ərzində Azərbaycan qadınları milli azadlıq hərəkatında, Qarabağ müharibəsində və dövlət quruculuğunda yaxından iştirak ediblər. Onun sözlərinə görə, dövlət qulluğunda çalışanlar arasında qadınların çəkisi 29,2 faizdir: “79 rayon icra hakimiyyəti başçısının müavini, 2 səfir, 200 nəfər diplomat, 61 hakim, 26 notarius qadındır”.  
Azərbaycan Respublikasının Birinci vitse-prezidenti Mehriban xanım Əliyevanın Azərbaycan Qadınlarının V Forumunun iştirakçılarına ünvanladığı məktub da çox maraqlıdır. Mehriban xanım yazıb ki, SSRİ-nin mövcud olduğu illərdə əldə edilmiş bu nəticələr bu gün yeni nəfəs aldı. Sovet İttifaqının dağılmasından sonra 1991-ci ildə ölkəmiz öz dövlətçiliyini və müstəqilliyini yenidən bərpa etdi. Azərbaycan Xalq Cümhuriyyətinin dövlət rəmzləri - onun himni, gerbi, bayrağı bərpa edildi: “Müasir Azərbaycan özünü təsdiq etmiş və dinamik inkişaf edən dövlətdir. Prezident İlham Əliyevin rəhbərliyi ilə ölkəmiz özünün sosial-iqtisadi inkişafında böyük nailiyyətlər əldə etmişdir. Son 10 ildə Azərbaycanın iqtisadiyyatı üç dəfə artmış, bir milyon yarım yeni iş yeri açılmış, minlərlə məktəb, xəstəxana, idman kompleksləri tikilmişdir. Qadınlar və kişilər arasında hüquqi bərabərliyin yüz il əvvəl əldə edildiyi ölkəmizdə bu gün Azərbaycan rəhbərliyi üçün prioritet vəzifə ictimai həyatın bütün sahələrində qadınların fəal iştirakının təmin edilməsidir. Bu vəzifə ölkə rəhbərliyi üçün də prioritet təşkil edir. Hələ 2000-ci ilin mart ayında ümummilli lider Heydər Əliyev qadınlara münasibətdə yeni dövlət siyasəti haqqında Sərəncam imzaladı. Onun məqsədi qadınların hakimiyyət strukturlarında, biznes və iqtisadiyyatda proporsional təmsil edilməsinə nail olmaq idi. Bu gün Prezident İlham Əliyevin rəhbərliyi ilə qadınların sosial müdafiəsinin təkmilləşdirilməsi, onların sosial-iqtisadi vəziyyətinin yaxşılaşdırılması üzrə böyük iş həyata keçirilir. Qadınlar arasında yoxsulluğun səviyyəsinin 49 faizdən 5,4 faizədək azalması, maaşların və pensiyaların artırılması, vətəndaşların sosial müdafiəsinin yüksəldilməsi - bütün bunlar bilavasitə bizim qadınlara da şamil edilir. Regionlar da daxil olmaqla Azərbaycanda qadınların məşğulluğu məsələsi də uğurla həll edilir. Onların siyasi, iqtisadi, ictimai fəallığı artır.

Yüz il əvvəl, Azərbaycan Xalq Cümhuriyyətinin tarixinin ilk səhifələrinin yazıldığı o günlərdə qadınlar arasında savadsızlığın ləğv edilməsi, onların təhsil və səhiyyəyə çıxışının genişləndirilməsi ən ümdə vəzifələr idi. Bu gün Azərbaycanda həkim və müəllimlərin əksəriyyətini qadınlar təşkil edir. Qadın alimlərin, dövlət qulluqçularının, hüquq-mühafizə orqanlarının əməkdaşlarının, ictimai xadimlərin sayı artır. Azərbaycan qadınları arasında parlamentin deputatları, Ali Məhkəmənin üzvləri, icra hakimiyyəti strukturlarının əməkdaşları vardır. Azərbaycanda qadınlar üçün qapalı və qadağan edilmiş heç bir fəaliyyət sahəsi mövcud deyil.

Ötən illər ərzində Azərbaycanda qadınların hüquqlarının uğurla təmin edilməsi, onların ictimai və siyasi həyatda fəal iştirakı üzrə həqiqətən nadir təcrübə toplanmışdır. Ayrı-seçkiliyin hələ də mövcud olduğu, əksər qadınlar və qızların təhsilə çıxışının bu gün də olmadığı, onların elementar hüquqlarının müdafiə edilmədiyi dünyada bu təcrübə hazırda da tələb edilən və aktualdır. Əminəm ki, bizim ümumi səylərimiz dünyanın bir çox bölgələrində qadınların üzləşdiyi problemlərin həllinə kömək edəcəkdir”.

**Epiloq əvəzi**

Azərbaycan qadınlarının çoxəsrlik tarixi xidmətləri, qazandıqları çoxsaylı uğurlar barədə yazmaqla bitməz. Amma əminəm ki, qadınlarımız böyük məsuliyyət hissi ilə bütün qüvvə və bacarıqlarını dövlət başçısının onların qarşısına qoyduğu tələbləri və tövsiyələri, ölkəmizin hərtərəfli inkişafının təmin olunması, bu sahədə müsbət dinamikanın qorunub-saxlanılması və qarşıya qoyulmuş digər mühüm tapşırıqları tam həcmdə və vaxtında yerinə yetirəcəklər. Onlar qarşıdakı dövrdə daha böyük əzmlə çalışacaq, Prezident İlham Əliyev tərəfindən qadınlara göstərilən yüksək diqqət və qayğıya əməli işləri və hərtərəfli dəstəkləri ilə cavab verəcəklər. Onlar həmçinin öz əməlləri ilə Azərbaycan Qadını ilə bağlı şanlı tariximizdə yeni-yeni səhifələr açacaqlar. Çünki qeyd etdiyim yeni tarix qələmlə deyil, əməllə yazılacaq.

**Təbriz VƏFALI**

**Azərbaycan İnformasiya Mərkəzinin rəhbəri, www.azim.az internet portalının baş redaktoru, tədqiqatçı jurnalist, yazıçı-şair, publisist, Azərbaycan Yazıçılar Birliyinin və Azərbaycan Jurnalistlər Birliyinin üzvü, “Qızıl Qələm” Media Mükafatı laureatı**

**Qeyd: Tarixi oçerk Ailə, Qadın və Uşaq Problemləri üzrə Dövlət Komitəsinin “Azərbaycan qadını: tarixilik və müasirlik” mövzusunda keçirdiyi müsabiqəyə təqdim olunur**